Børglum Kloster
Børglum Kloster, tidligere kongsgård og præmonstratenserkloster, nu sædegård (herregård) (1995: 380 ha) 20 km SV for Hjørring, nær Løkken Strand.
Den nævnes som kongsgård i 1086, da Knud 4. den Hellige måtte forlade den pga. et truende oprør. Den overgik i 1130'erne til bispen i Vestervig, der flyttede bispesædet til Børglum. Præmonstratenserordenen omtales på stedet 1205, og fra denne tid stammer også den anseelige kirke, der nu er sognekirke.
Ved Reformationen blev bispesæde og kloster inddraget under Kronen, og den navnkundige Stygge Krumpen blev den sidste Børglum-bisp. 1540-1669 fungerede Børglum Kloster som kongeligt len, hvorefter det overgik til privateje, fra 1835 i slægten Rottbøll.
Arkitekten Lauritz de Thurah giftede sig 1750 til Børglum Kloster og ombyggede med mesterhånd det senmiddelalderlige klosteranlæg til det nuværende firefløjede, hvidkalkede senbarokke anlæg, bestående af en nordfløj, kongefløjen, hvortil kirken fra begyndelsen af 1200-t. slutter sig, de senmiddelalderlige fløje i to etager mod syd og vest samt den lave østfløj fra 1600-t.
Anlægget blev restaureret 1932-35. En del værdifuldt inventar fra 1700-t. er bevaret såvel i den såkaldte kongesal som i kirken, der domineres af den fra ca. 1730 næsten 12 m høje altertavle, der dækker hele den store kirkes østvæg. 
Børglum Kloster dannede i 2011 ramme for TV 2's julekalender Ludvig og Julemanden.